钦定古今图书集成/明伦汇编/官常典/第693卷 > 黄泽
## 钦定古今图书集成/明伦汇编/官常典/第693卷 > 黄泽

按《明外史》本传：泽，闽县人，永乐十年进士。擢河南左
参政。南阳多流民，拊循使复业。尝率丁役赴北京，周
恤备至。久之，调湖广。仁宗即位，入觐，言时政，多见采。
宣宗立，下诏求言。泽上疏言正心恤民、敬天纳谏、练
兵重农、止贡献、明赏罚、远嬖佞、汰冗官十事。其言远
嬖佞也，略曰：“刑馀之人，其情幽阴，其虑险谲。大奸似
忠，大诈似信，大巧似愚。一与之亲，如饮醇酒，不知其
醉，如噬甘腊，不知其毒。宠之甚易，远之甚难。是以古
者宦寺不使典兵干政，所以防患于未萌也。涓涓弗
塞，将为江河。此辈宜一切疏远，勿使用事。汉唐已事，
彰彰可监。”当成祖时，宦官稍稍用事，宣宗寖以亲幸，
泽于《十事》中，此为尢切。帝虽嘉叹，不能用也。其后设
内书堂，而中人多通书晓文义。宦寺之盛，自宣宗始。
世以泽为知言。宣德三年擢浙江布政使，复上言平
阳、丽水等七县银冶宜罢，并请尽罢诸坑冶。语甚切。
帝叹息曰：“民困若此，朕何由知。”遣官验视，酌议以闻。
泽初有政绩，后稍肆怒。盐运使丁镃不避道挞之，为
所奏。巡按马谨并劾泽九载秩满，自出行县，敛白金
三千两偿官物，且越境过家。遂逮下狱，黜为民。始，太
祖不设谏官，宣宗时或以为言。帝曰：“祖宗设官自有
定制，朕不得增损。今中外大小臣皆得建言，听之无
忤，所得不更多乎？”是以永乐、洪熙、宣德之间，方面大
吏、郡邑小官及士卒氓庶言事者甚众。沿及英、景，而
此风“犹未衰”云。